კაპიტანი ამერიკა: სამოქალაქო ომი
„კაპიტანი ამერიკა: სამოქალაქო ომი“ (ინგლ. Captain America: Civil War) — 2016 წლის ამერიკული სუპერგმირული ფილმი, რომელიც ეფუძნება Marvel Comics-ის ამავე სახელწოდების სუპერგმირის გუნდის თავგადასავლებს. იგი გადაღებულია Marvel Studios-ის მიერ, ხოლო დისტრიბუტორია Walt Disney Studios Motion Pictures. ფილმი არის რიგით მეცამეტე ფილმი მარველის კინემატოგრაფიული სამყაროს სერიებში და ფილმების „კაპიტანი ამერიკა: ზამთრის ჯარისკაცი“ და „კაპიტანი ამერიკა: პირველი შურისმაძიებელი“ პირდაპირი გაგრძელება. რეჟისორები არიან ძმები რუსოები, ხოლო სცენარი დაწერეს კრისტოფერ მარკუსმა და სტივენ მაკფილიმ. ფილმში მონაწილეობენ მსახიობები: კრის ევანზი, რობერტ დაუნი უმცროსი, სკარლეტ იოჰანსონი, სებასტიან სტენი, ენტონი მაკი, დონ ჩიდლი, ჯერემი რენერი, უილიამ ჰარტი, დანიელ ბრიული და სხვები. „კაპიტანი ამერიკა: სამოქალაქო ომის“ მსოფლიო პრემიერა გაიმართა ლოს-ანჯელესში 2016 წლის 12 აპრილს და აშშ-ში გამოვიდა 2016 წლის 6 მაისს. ფილმმა მიიღო მაღალი შეფასებები კრიტიკოსებისგან, მიმოხილვების აგრეგატორ საიტზე Rotten Tomatoes ფლობს 91-იან რეიტინგს 388 მიმოხილვაზე დაყრდნობით, 7.67/10 საშუალო რეიტინგით. ფილმი კომერციულადაც წარმატებული აღმოჩნდა, რომლის შემოსავალმა 1.1 მილიარდ ამერიკულ დოლარს გადააჭარბა და იქცა 2016 წლის ყველაზე შემოსავლიან და ყველა დროის 12-ე ყველაზე შემოსავლიან ფილმად.